അതിഥി തൊഴിലാളികളുടെ മരണം: സുരക്ഷ പാളിച്ചയെന്ന് അധികൃതര് പാലക്കാട് : കഴിഞ്ഞ ദിവസം ശ്രീകൃഷ്ണപുരത്തുണ്ടായ ദുരന്തത്തിന് കാരണം സുരക്ഷാ ക്രമീകരണങ്ങളിലെ പാളിച്ചകളാണെന്ന് പ്രാഥമിക വിലയിരുത്തല്. കെട്ടിടത്തിലെ ഒന്നാം നിലയിലെ മേല്ക്കൂര തേക്കുന്നതിന് തൊഴിലാളികള്ക്ക് നിന്ന് ജോലി ചെയ്യാന് ഉപയോഗിച്ചിരുന്ന മുളയില് ഒരേ സമയം രണ്ട് തൊഴിലാളികള് നിന്നപ്പോള് ഭാരം താങ്ങാനാകാതെ മുള പൊട്ടിവീഴുകയായിരുന്നുവെന്നാണ് നിഗമനം. ജോലി തീരാന് മിനിറ്റുകള് മാത്രം ശേഷിക്കേയാണ് ശ്രീകൃഷ്ണപുരത്തെ നടുക്കിയ ദുരന്തം അരങ്ങേറിയത്. അതേ സമയം വളരെ പെട്ടെന്നു തന്നെ സ്ഥലത്തെത്തിയ കരിന്പുഴ ട്രോമാ കെയര്, ശ്രീകൃഷ്ണപുരം സ്റ്റേഷനില് നിന്നുള്ള അഗ്നി രക്ഷാ സേനാ യൂനിറ്റിന് കിണറിന്റെ ആഴക്കൂടുതല് രക്ഷാ പ്രവര്ത്തനത്തിന് തടസമായി. വ്യാസം കുറഞ്ഞ, തറ നിരപ്പില് നിന്ന് 34 അടിയോളം താഴ്ചയുള്ള കിണറില് വേണ്ടത്ര സുരക്ഷാ ക്രമീകരണങ്ങള് ഇല്ലാതെ ഇറങ്ങുകയെന്നത് കൂടുതല് അപകടങ്ങള്ക്ക് വഴിവയ്ക്കുമായിരുന്നുവെന്നും യൂണിറ്റ് വളണ്ടിയര് മണി ശ്രീലക്ഷ്മി പറഞ്ഞു. ഫയര്ഫോഴ്സിന്റെ കൈവശമുണ്ടായിരുന്ന 34 അടി നീളമുള്ള കോണിയും, മറ്റ് സുരക്ഷാ ക്രമീകരണങ്ങളും ഉപയോഗിച്ചാണ് രക്ഷാ പ്രവര്ത്തകര് കിണറിലേക്ക് ഇറങ്ങിയതെന്നും മണി പറഞ്ഞു.